Robert Lewandowski jrid iħalli lil Bayern Munich L-iskorer prolifiku ta' Bayern Munich, Robert Lewandowski, irid iħalli l-club dan is-sajf, hekk kif huwa qed ifittex sfida ġdida fl-aħħar snin tal-karriera tiegħu. L-internazzjonali tal-Polonja, li nhar is-Sibt jagħlaq 33 sena, kellu staġun eċċezzjonali 2020-21, fejn skorja 41 goal fil-Bundesliga biex kiser ir-rekord li qabel kellu Gerd Muller li kien ilu 49 sena. Lewandowski ingħaqad ma' Bayern Munich f'Lulju 2014 u rebaħ it-titlu tal-kampjonat Ġermaniż f'kull wieħed mis-seba' staġuni tiegħu fil-club, kif ukoll irnexxielu jirbaħ iċ-Champions League għall-ewwel darba fl-istaġun 2019-20. Lewandowski jinsab kuntent ma' Bayern iżda issa jixtieq imur jilgħab ma' club ieħor Ewropew qabel l-età ta' 35 sena. L-attakkant huwa stmat għal £100 miljun, għalkemm din il-figura x'aktarx li tkun diffiċli li tintlaħaq minn xi club Ewropew. Lewandowski qabel kien marbut ma' trasferiment ma' Chelsea, qabel ma kisru r-rekord tat-trasferimenti tagħhom biex jerġgħu jiffirmaw lil Romelu Lukaku, filwaqt li Manchester City kienu wkoll qed isegwu mill-viċin lill-attakkant, għalkemm il-mira primarja tagħhom tibqa' Harry Kane ta' Tottenham Hotspur.